**MEDGENERACIJSKO BRANJE – 3. SREČANJE**

**Saša Vegri: Naročje kamenčkov**

V petek, 13. februarja 2015, smo se zbrali že na tretjem srečanju projekta Medgeneracijsko branje, na katerem smo se z dvema različnima generacijama ukvarjali z vsebino pesmi Saše Vegri. Spodaj je navedenih nekaj misli ter slik iz srečanja.

MNENJE MLAJŠE GENERACIJE:

* Dekleta so predstavile pesnico skozi njeno življenje, s poudarkom na njeni z »Zlato hruško« nagrajeni zbirki Naročje kamenčkov.
* Prve pesmi iz prvega razdelka so se jim zdele preveč otroške, srečevale so jih že v nižjih razredih. Pesmi iz drugega, tretjega in četrtega razdelka pa so označile za zanimive, saj so jim preproste in tudi nenavadne življenjske stvari predstavljene s posebnega zornega kota, preprosto, a vseeno so jim pustile veliko prostora za razmišljanje in debatiranje.
* Pesmi v zadnjem razdelku so se jim zdele težje razumljive, podoživljale so jih po svoje, bolj dobesedno, čeprav je v večini pesmi začutiti preneseni pomen oziroma imajo globlji pomen. Pri teh so svoje poglede in doživljanja dodale odrasle bralke.

MNENJE STAREJŠE GENERACIJE:

* Zanimivo jim je bilo vživljanje pesnice v otroški svet in realistično predstavljeni odnosi med otroki

in odraslimi.

* V zadnjih pesmih je pesnica izlila svoja najgloblja čustva in nam tako zelo odkrito predstavila svoje življenje in svoj svet, v katerem se v posameznih pesmih najde vsak bralec.
* Pesnica ni poveličevala svojega življenja, ampak na čaroben način predstavila tako srečne kot tudi hude trenutke v svojem življenju.
* Poseben in inovativen je slog pisanja, kjer se čuti svoboda pisanja, saj so nekatere pesmi brez kitic, v prostih verzih.

Vtis koordinatorja-ice

Zanimive so bile predstavitve pesmi, različne interpretacije in različnost pogledov na isto pesem, kar dokazuje zrelost in življenjske izkušnje bralk. Mlade bralke so po svoje viden svet razširile s pogledi, ki so ga zelo doživeto v pesmih začutile in predstavile starejše bralke.

**Povezanost med generacijami je nujna, saj se le tako dopolnjujemo in rastemo.**







